Ziņojums

**Ukrainas civiliedzīvotāju nodarbinātība**

**2022.-2024.gadā**

Labklājības ministrija

Rīga, 2025

**Saturs**

[1. Ukrainas civiliedzīvotāji Latvijā 3](#_Toc202865521)

[2. Ukrainas civiliedzīvotāju tiesības un pienākumi Latvijas darba tirgū 4](#_Toc202865522)

[3. Nodarbinātības valsts aģentūrā reģistrēto Ukrainas civiliedzīvotāju portrets 6](#_Toc202865523)

[4. Nodarbinātības valsts aģentūras pakalpojumi Ukrainas civiliedzīvotājiem 10](#_Toc202865524)

[4.1. Dalība aktīvajos nodarbinātības pasākumos 10](#_Toc202865525)

[4.2. Nodarbinātības un pašnodarbinātības uzsākšanas pabalsts 11](#_Toc202865526)

[4.3. Nodarbinātības valsts aģentūras sadarbība ar darba devējiem 12](#_Toc202865527)

[4.4. Nodarbinātības valsts aģentūras secinājumi par Ukrainas civiliedzīvotāju nodarbinātību 13](#_Toc202865528)

[5. Valsts ieņēmumu dienesta un Centrālās statistikas pārvaldes dati par Ukrainas civiliedzīvotāju nodarbinātību 14](#_Toc202865529)

[5.1. Nodarbināto Ukrainas civiliedzīvotāju skaits un nodarbinātības līmenis 14](#_Toc202865530)

[5.2. Darba devēju, kuri nodarbina Ukrainas civiliedzīvotājus, skaits un sadalījums pa reģioniem 15](#_Toc202865531)

[5.3. Ukrainas civiliedzīvotaju ienākumi 16](#_Toc202865532)

[5.4. Izplatītākās profesijas un nodarbinātības nozares Ukrainas civiliedzīvotāju vidū 17](#_Toc202865533)

[8. Ukrainas civiliedzīvotāju latviešu valodas apguve 20](#_Toc202865534)

[Kopsavilkums un secinājumi 24](#_Toc202865535)

[Noderīga informācija 27](#_Toc202865536)

# **Ukrainas civiliedzīvotāji Latvijā**

2022.gada 3. martā Saeima pieņēma (stājās spēkā 2022.gada 5. martā) Ukrainas civiliedzīvotāju atbalsta likumu (turpmāk - Likums)[[1]](#footnote-1), kura mērķis ir atbalsta sniegšana Ukrainas civiliedzīvotājiem, kuri izceļo no Ukrainas vai kuri nevar atgriezties Ukrainā Krievijas Federācijas izraisītā bruņotā konflikta dēļ, kā arī vispārēja atbalsta sniegšana Ukrainas sabiedrībai. Saskaņā ar Likumu Ukrainas civiliedzīvotāji ir Ukrainas pilsoņi un viņu ģimenes locekļi, kā arī personas, kuras Ukrainā saņēmušas pastāvīgās uzturēšanās atļauju un nevar atgriezties savas pilsonības valstī, bezvalstnieka statusu vai starptautiskās aizsardzības statusu, un to ģimenes locekļi.

Likums nosaka, ka Ukrainas civiliedzīvotāji darba attiecības var uzsākt tad, kad ir saņēmuši ilgtermiņa vīzu ar tiesībām uz nodarbinātību bez ierobežojumiem uz laiku līdz vienam gadam vai uzturēšanās atļauju. Ukrainas civiliedzīvotāji ir tiesīgi pieprasīt pagaidu aizsardzības statusu Latvijas Republikā Patvēruma likuma izpratnē. Ukrainas civiliedzīvotāju gan pirmreizēja pagaidu aizsardzības statusa pieprasīšanas, gan statusa pagarināšanas gadījumā termiņuzturēšanās atļauju izsniedz uz trīs gadiem. L**īdz 2022.gada 31. decembrim izsniegtās ilgtermiņa vīzas un termiņuzturēšanās atļaujas bija derīgas līdz 2025.gada 4. martam, taču Ukrainas civiliedzīvotājiem ir bijusi iespēja iesniegt Pilsonības un migrācijas lietu pārvaldē (turpmāk – PMLP) pieteikumu uzturēšanās atļaujas noformēšanai/pagarināšanai**.[[2]](#footnote-2)

Saskaņā ar Iekšlietu ministrijas datiem Fizisko personu reģistra informācijas sistēmā uz 01.01.2025. bija iekļauti 48 093 Ukrainas civiliedzīvotāji, tostarp 28 954 jeb 60% sieviešu un 19 139 jeb 40% vīriešu ar Latvijas pagaidu aizsardzību kā aktuālu valstiskās piederības veidu; 31 977 jeb 66% bija darbspējas vecumā no 18 līdz 65 gadiem.

Savukārt, Centrālās statistikas pārvalde (turpmāk – CSP) apkopo datus par Latvijā faktiski pastāvīgi dzīvojušo Ukrainas civiliedzīvotāju (Ukrainas kara bēgļu jeb personu, kam piešķirts pagaidu aizsardzības statuss) skaitu.[[3]](#footnote-3) Saskaņā ar CSP datiem 2023. gada sākumā Latvijā pastāvīgi dzīvoja 23 719,  2024. gada sākumā 19 960,[[4]](#footnote-4) bet 2025. gada sakumā – 16 993 Ukrainas civiliedzīvotāji (2025.gadā Ukrainas civiliedzīvotāju faktiskais skaits veidoja 36% no Fizisko personu reģistrā reģistrētajiem Ukrainas civiliedzīvotājiem). Atbilstoši CSP novērtējumam 2025. gada sākumā 12 301 (72%) bija darbaspējas vecumā (15-64 gadi).

# **Ukrainas civiliedzīvotāju tiesības un pienākumi** **Latvijas darba tirgū**

Likums nosaka dažādus atvieglotos nosacījumus Latvijas darba devējiem Ukrainas civiliedzīvotāju nodarbināšanā.

Uz darba devēju, kurš vēlas nodarbināt Ukrainas civilpersonu, neattiecas normatīvo aktu par ārzemnieku nodarbināšanu prasība nodrošināt darba samaksu, kas nav zemāka par vidējo bruto darba samaksu Latvijā iepriekšējā gadā. Tāpat darba devējiem netiek piemērota prasība par iepriekšēju vakances reģistrēšanu NVA. Vienlaikus, darba apstākļi un atalgojums ir jānodrošina saskaņā ar spēkā esošajiem tiesību aktiem, nediskriminējot Ukrainas civiliedzīvotājus kā darba ņēmējus. Darba alga nedrīkst būt mazāka par valstī noteikto minimālo algu (2022.gadā - 500 euro, 2023.gadā - 620 euro, 2024.gadā - 700 euro, 2025.gadā – 740 euro).

Darba devējs ir tiesīgs pieņemt darbā Ukrainas civilpersonu trīs mēnešus no darba līguma noslēgšanas dienas bez pirmās obligātās medicīniskās pārbaudes, izņemot gadījumus, kad to paredzēts nodarbināt īpašos apstākļos.

Likums nosaka, ka darba devējs drīkst nodarbināt Ukrainas civilpersonu bez latviešu valodas zināšanām, ciktāl tas netraucē darba pienākumu veikšanu. Darba devējs ir atbildīgs par komunikācijas nodrošināšanu darba pienākumu veikšanai, tostarp ārstniecības personu, farmaceitu un farmaceita asistentu, kas ir Ukrainas civiliedzīvotājs.

Uz Ukrainas civiliedzīvotājiem attiecas atvieglotie nosacījumi profesionālās kvalifikācijas atzīšanā. Latvijā Akadēmiskās informācijas centrs pieņem iesniegumus ārvalstīs iegūto profesionālo kvalifikāciju atzīšanai no personām, kas vēlas strādāt Latvijā reglamentētajās profesijās, izvērtē tos un sagatavo atzinumus par iegūto profesionālo kvalifikāciju atbilstību prasībām Latvijā (lēmumus pieņem attiecīgās Ministru kabineta noteiktās institūcijas). Ukrainas civiliedzīvotāju dokumentu pārbaude notiek saīsinātā termiņā, t.i., 3 mēnešu laikā, kā arī kompetentās institūcijas var neprasīt visus iesniegšanai nepieciešamos dokumentus, ja no esošajiem dokumentiem var pārliecināties par pretendenta izglītību un veikto profesionālo darbību Ukrainā. Ukrainas civiliedzīvotāji atsevišķās profesijās (tostarp, veselības aprūpes darbinieki, pedagogi (interešu un profesionālās izglītības, svešvalodu skolotāji), farmaceiti, atsevišķas profesijas būvniecības jomā) var pieteikties arī īslaicīgai pakalpojumu sniegšanai Latvijā, neveicot profesionālās kvalifikācijas atzīšanu.

Pastāv arī Likumā paredzētie nosacījumi, kas attiecas uz civiliedzīvotāju tiesībām nodarboties ar ārstniecību un farmaceitisko aprūpi, bērnu aprūpes un psiholoģisko pakalpojumu sniegšanu, strādāt izglītības sistēmā un sportā. Veselības aprūpes darbinieki, farmaceiti un pedagogi šādos gadījumos savu profesionālo darbību veic Latvijā pieredzējušu vietējo speciālistu vadībā vai uzraudzībā. Ārstniecības personām, farmaceitiem un farmaceitu asistentiem, kas sniedz īslaicīgus profesionālos pakalpojumus, ir pienākums triju gadu laikā no atļaujas saņemšanas brīža apgūt valsts valodu vismaz vidējā līmeņa 1. pakāpē (B1), kā arī veikt profesionālo pilnveidi. Ukrainas civiliedzīvotāji - pedagogi un sporta speciālisti var strādāt Latvijā, neievērojot normatīvā regulējuma prasības attiecīgajai profesijai, ja viņi strādā tikai ar Ukrainas civiliedzīvotājiem. Tas nozīmē, ka viņiem nav jāveic ne profesionālās kvalifikācijas atzīšana, ne arī vajadzīga atļauja īslaicīgai darbībai Latvijā.

# **Nodarbinātības valsts aģentūrā reģistrēto Ukrainas civiliedzīvotāju portrets**

Saskaņā ar NVA datiem no 2022.gada 7. marta līdz 2025. gada 6. janvārim NVA pavisam ir bijuši reģistrēti 31 677 Ukrainas civiliedzīvotāji (skat. sīkāk 4.2. sadaļu). Visbiežāk Ukrainas civiliedzīvotāji reģistrējas NVA, lai pieteiktos nodarbinātības vai pašnodarbinātības pabalstam, kā arī lai saņemtu NVA konsultācijas un atbalstu, neiegūstot bezdarbnieka vai darba meklētāja statusu, taču 10 297 personām attiecīgajā laika periodā ir ticis piešķirts bezdarbnieka vai darba meklētāja statuss (skat. 1. tabulu).

*1.tabula.* ***NVA reģistrēto Ukrainas civiliedzīvotāju skaits***

|  |  |  |  |  |
| --- | --- | --- | --- | --- |
|  | **14.03.2022.** | **02.01.2023.** | **02.01.2024.** | **06.01.2025** |
| **NVA reģistrēti Ukrainas civiliedzīvotāji (no 7.marta – uzkrājošie dati)\*:** | 308 | 17 452 | 26 106 | 31 677 |
| ***tai skaitā, piešķirts bezdarbnieka/ darba meklētāja statuss*** | 2 | 4 198 | 7 721 | 10 297 |

*Datu avots: NVA*

*\* Konsultāciju laikā pārrunā kādā profesijā ir strādājis, piedāvā vakances un sagatavo, izdrukā CV latviešu valodā*

2024. gada 6. janvārī gandrīz 70% no NVA uzskaitē esošajiem Ukrainas civiliedzīvotājiem bija sievietes (skat. 2. tabulu). Apmēram 1/4 no NVA uzskaitē esošajām sievietēm un 1/4 no vīriešiem bija vecumā virs 50 gadiem.

*2.tabula.* ***NVA uzskaitē esošo Ukrainas civiliedzīvotāju portrets pēc dzimuma (dati uz 31.12.2024.)***

|  |  |  |  |
| --- | --- | --- | --- |
|  | **Vīrieši** | **Sievietes** | **Kopā** |
| Kopā, t.sk.: | 440 | 986 | 1426 |
| *bezdarbnieki, darba meklētāji* | *391* | *912* | *1303* |
| *citas personas* | *49* | *74* | *123* |
| Vecumā 50+ | 111 | 243 | 354 |

*Datu avots: NVA*

2024. gada nogalē no NVA uzskaitē esošajiem Ukrainas civiliedzīvotājiem (bezdarbniekiem, darba meklētājiem) visvairāk bija reģistrējušies Rīgā un Latvijas lielākajās pilsētās – Daugavpilī, Jelgavā, Rēzeknē, Jūrmalā, Ventspilī u.c., kā arī vairākos Latvijas novados (sk. 3. tabulu).

*3.tabula.* ***NVA uzskaitē esošo Ukrainas civiliedzīvotāju skaits (bezdarbnieki/darba meklētāji) sadalījumā pa novadiem, kuros reģistrējušies (dati uz 31.12.2024.)***

|  |  |  |  |
| --- | --- | --- | --- |
| **Novadu teritorijas** | **Ukrainas civiliedzīvotāju skaits** | **Novadu teritorijas** | **Ukrainas civiliedzīvotāju skaits** |
| Rīga | 629 | Smiltenes nov. | 10 |
| Daugavpils | 147 | Valmieras nov. | 10 |
| Jelgava | 70 | Ogres nov. | 9 |
| Rēzekne | 60 | Gulbenes nov. | 9 |
| Jūrmala | 36 | Augšdaugavas nov. | 8 |
| Ventspils | 27 | Dienvidkurzemes nov. | 8 |
| Bauskas nov. | 25 | Olaines nov. | 7 |
| Liepāja | 23 | Jelgavas nov. | 6 |
| Rēzeknes nov. | 22 | Valkas nov. | 5 |
| Siguldas nov. | 20 | Ādažu nov. | 5 |
| Aizkraukles nov. | 18 | Dobeles nov. | 4 |
| Tukuma nov. | 16 | Alūksnes nov. | 4 |
| Cēsu nov. | 14 | Preiļu nov. | 3 |
| Saldus nov. | 14 | Madonas nov. | 2 |
| Jēkabpils nov. | 14 | Krāslavas nov. | 2 |
| Ludzas nov. | 13 | Salaspils nov. | 2 |
| Talsu nov. | 12 | Limbažu nov. | 2 |
| Kuldīgas nov. | 12 | Saulkrastu nov. | 2 |
| Mārupes nov. | 11 | Varakļānu nov. | 1 |
| Ķekavas nov. | 10 | Balvu nov. | 1 |
| Ropažu nov. | 10 |  |  |
| **Kopā** | | | **1 303** |

*Datu avots: NVA*

Saskaņā ar NVA datiem 2024.gada beigās no 1303 NVA uzskaitē esošajiem bezdarbniekiem un darba meklētājiem gandrīz 29% (377) savu izglītības profesiju nebija norādījuši, savukārt 69 personas bija norādījušas, ka viņām nebija profesijas (specialitātes). Daudzi NVA reģistrētie Ukrainas civiliedzīvotāji pēc profesijas bija ekonomisti, juristi, pavāri, māsas/vispārējās aprūpes māsas, pedagogi, vispārējās vidējās izglītības skolotāji un daudzi citi kvalificētie speciālisti (skat. 4. tabulu).

*4.tabula.* ***TOP 10 NVA uzskaitē esošo Ukrainas civiliedzīvotāju (bezdarbnieki/darba meklētāji)***

***iegūtās izglītības / profesijas (dati uz 31.12.2024.)***

|  |  |  |
| --- | --- | --- |
|  | **Profesija** | **Skaits** |
| 1. | Ekonomists | 91 |
| 2. | Jurists | 41 |
| 3. | Pavārs | 32 |
| 4. | Māsa/vispārējās aprūpes māsa | 22 |
| 5. | Pedagogs | 20 |
| 6. | Vispārējās vidējās izglītības skolotājs | 20 |
| 7. | Finansists | 20 |
| 8. | Šuvējs | 17 |
| 9. | Grāmatvedis (trešā līmeņa kvalifikācija) | 16 |
| 10. | Pirmsskolas izglītības skolotājs | 13 |

*Datu avots: NVA*

Savukārt, NVA uzskaitē esošie Ukrainas civiliedzīvotāji visbiežāk kā vēlamās norādīja šādas profesijas: apkopējs, palīgstrādnieks, ceha strādnieks, tirdzniecības zāles darbinieks, pavāra palīgs, virtuves darbinieks, iesaiņotājs, automobiļa vadītājs, ēku celtnieks, gadījuma darbu strādnieks. (skat. 5. tabulu).

*5.tabula.* ***TOP 10******NVA uzskaitē esošo Ukrainas civiliedzīvotāju (bezdarbnieki/darba meklētāji) galvenās vēlamās profesijas (dati uz 31.12.2024.)***

|  |  |  |
| --- | --- | --- |
|  | **Profesija** | **Skaits** |
| 1. | Apkopējs | 149 |
| 2. | Palīgstrādnieks | 88 |
| 3. | Ceha strādnieks | 46 |
| 4. | Tirdzniecības zāles darbinieks | 38 |
| 5. | Pavāra palīgs | 38 |
| 6. | Virtuves darbinieks | 37 |
| 7. | Iesaiņotājs | 32 |
| 8. | Automobiļa vadītājs | 30 |
| 9. | Ēku celtnieks | 25 |
| 10. | Gadījuma darbu strādnieks | 25 |

*Datu avots: NVA*

Saskaņā ar NVA datiem 2024. gada beigās no 1 303 NVA uzskaitē esošajiem bezdarbniekiem un darba meklētājiem 57% (741) bija ar bezdarba ilgumu līdz 6 mēnešiem, 17% (217) bija ar bezdarba ilgumu no 6 līdz 12 mēnešiem, savukārt 26% (345) no uzskaitē esošajiem bija ar bezdarba ilgumu no 1 gada līdz 3 gadiem (t.i., ilgstošie bezdarbnieki) (skat. 6. tabulu). Kopš 2023.gada beigām 2024.gada nogalē Ukrainas civiliedzīvotāju (bezdarbnieku un darba meklētāju) ar bezdarba līmeni līdz 6 mēnešiem palielinājās par 4%, bet no 6 līdz 12 mēnešiem – par 5%, bet no 1 līdz 3 gadiem – samazinājās par 1%.[[5]](#footnote-5) Salīdzinājumam, 2024.gada beigās visu NVA reģistrēto bezdarbnieku sadalījums pēc bezdarba ilguma bija šāds: līdz 6 mēnešiem - 65%, no 6 līdz 12 mēnešiem – 20%, no 1 līdz 3 gadiem – 10%, 3 gadi un vairāk – 5%; kopējais ilgstošo bezdarbnieku (ar bezdarba ilgumu no 1 gada un ilgāk) īpatsvars bezdarbnieku kopskaitā bija 15%.

Analizējot datus par klientu bezdarba ilgumu reģionu griezumā, redzams, ka visvairāk Ukrainas civiliedzīvotāju - ilgstošo bezdarbnieku (uzskaitē 1 – 3 gadi) 2024. gada nogalē bija Latgalē – 50% no Latgales reģionā reģistrētajiem bezdarbniekiem un darba meklētājiem. Vismazākais ilgstošo bezdarbnieku un darba meklētāju skaits bija Rīgā (21%), Kurzemē (21%) un Zemgalē (21%), savukārt, Vidzemē bija 25%.Kopš 2023. gada beigām ilgstošo bezdarbnieku un darba meklētāju skaits Latgalē palielinājās par 19%, Vidzemē – par 6%, bet Rīgā samazinājās par 3%, kas norāda uz reģionālo atšķirību padziļināšanos Ukrainas civiliedzīvotāju nodarbinātībā. Kurzemes reģionā un Rīgas reģionā Ukrainas civiliedzīvotāji visbiežāk atrod darbu laika periodā līdz 6 mēnešiem (Kurzemē – 66%, Rīgas reģionā – 64%), arī Vidzemē un Zemgalē šādu bezdarbnieku un darba meklētāju ir vairāk par pusi (57%). Salīdzinot ar 2023. gada nogali 2024. gada beigās NVA uzskaitē esošo Ukrainas civiliedzīvotāju skaits, kas darbu atrod laika posmā līdz 6 mēnešiem Rīgas reģionā pieauga par 10%. Vismazākais skaits bezdarbnieku un darba meklētāju, kas atrod darbu laika periodā līdz pusgadam ir Latgalē, un tas samazinājās no 43% 2023. gadā līdz 33% - 2024. gadā.

*6. tabula.* ***NVA uzskaitē esošo Ukrainas civiliedzīvotāju bezdarba ilgums sadalījumā pa reģioniem (dati uz 31.12.2024.)***

|  |  |  |  |  |  |  |
| --- | --- | --- | --- | --- | --- | --- |
| **Bezdarba ilgums** | **Kurzemes reģions** | **Latgales reģions** | **Rīgas reģions** | **Vidzemes reģions** | **Zemgales reģions** | **Kopā** |
| līdz 6 mēnešiem | 74 | 85 | 462 | 39 | 81 | 741 |
| 6 - 12 mēneši | 15 | 43 | 113 | 13 | 33 | 217 |
| 1 - 3 gadi | 23 | 126 | 149 | 17 | 30 | 345 |
| **Kopā** | **112** | **254** | **723** | **69** | **143** | **1303** |

*Datu avots: NVA*

# **Nodarbinātības valsts aģentūras pakalpojumi Ukrainas civiliedzīvotājiem**

NVA Ukrainas civiliedzīvotājiem piedāvā informāciju par vakancēm, kā arī nodrošina sadarbību ar darba devējiem darba atrašanā. Informācija pieejama visās NVA filiālēs, arī pa bezmaksas informatīvo tālruni 80 200 206 un NVA mājaslapā: <https://www.nva.gov.lv/lv/ukrainas-civiliedzivotaju-nodarbinatiba.> NVA darbinieki Ukrainas civiliedzīvotājiem sniedz konsultācijas, palīdz piemeklēt darba iespējas un sazināties ar darba devēju, pieņem un administrē pieteikumus nodarbinātības vai pašnodarbinātības uzsākšanas pabalstam.

Ukrainas civiliedzīvotājiem, kuri NVA ir reģistrējušies kā bezdarbnieki, ir pieejami tādi paši aktīvie nodarbinātības atbalsta pasākumi kā Latvijas valstspiederīgajiem, tai skaitā, individuālā darba meklēšanas plāna sagatavošana, karjeras konsultācijas, latviešu valodas kursi, profesionālās kvalifikācijas ieguve, apmācība pie darba devēja, subsidētā nodarbinātība, reģionālās mobilitātes atbalsts u.c.[[6]](#footnote-6)

## 4.1. Dalība aktīvajos nodarbinātības pasākumos

Laika posmā no 2022. gada 7. marta līdz 2024. gada beigām kopumā 4462 Ukrainas civiliedzīvotāji ir piedalījušies NVA piedāvātajos aktīvajos nodarbinātības pasākumos: 1 188 personas 2022. gadā, 1 552 - 2023. gadā, bet 2024. gadā – 1 722 personas. Visbiežāk Ukrainas civiliedzīvotāji izmanto iespēju saņemt karjeras konsultācijas, piedalīties e-karjeras pašizpētē, neformālās izglītības ieguvē (visbiežāk - latviešu valodas apguvē), NVA informatīvās dienās, skolēnu vasaras nodarbinātības u.c. pasākumos (skat. 7. tabulu). Sīkāk par latviešu valodas apguvi sk. 6. sadaļā.

*7. tabula.* ***Ukrainas civiliedzīvotāju skaits, kuri uzsākuši dalību aktīvajos nodarbinātības un preventīvajos pasākumos 2022.-2024. gadā***

|  |  |  |  |
| --- | --- | --- | --- |
| **Pasākuma nosaukums** | **2022** | **2023** | **2024** |
| **Karjeras konsultācijas** | **765** | **758** | **680** |
| **E-karjeras pašizpēte** | **-** | **8** | **429** |
| **Neformālās izglītības ieguve, t.sk.:** | **177** | **485** | **275** |
| angļu valodas apmācība | 9 | 60 | 11 |
| datorprogrammu apmācība | - | 9 | 5 |
| transportlīdzekļu vadītāju apmācība | - | 2 | 3 |
| traktortehnikas vadītāju apmācība | 2 | 3 | 0 |
| valsts valodas apmācība | 166 | 411 | 256 |
| valsts valoda – pamata līmeņa 1. pakāpe (A1) | 157 | 273 | 159 |
| valsts valoda – pamata līmeņa 2. pakāpe (A2) | 5 | 100 | 60 |
| valsts valoda – vidējā līmeņa 1. pakāpe (B1) | 4 | 31 | 28 |
| valsts valoda – vidējā līmeņa 2. pakāpe (B2) | - | 3 | 7 |
| valsts valoda – augstākā līmeņa 1. pakāpe (C1) | - | 4 | 2 |
| **Informatīvā diena** | **-** | **95** | **179** |
| **Skolēnu vasaras nodarbinātība** | **74** | **47** | **53** |
| **Konkurētspējas paaugstināšanas pasākumi (pamatprasmes)** | **1** | **44** | **30** |
| **Komersantu nodarbināto personu reģionālās mobilitātes atbalsts** | **8** | **9** | **18** |
| **Algoti pagaidu sabiedriskie darbi** | **19** | **44** | **12** |
| **Subsidētās darba vietas** | **63** | **17** | **8** |
| **Attālinātā apmācība Google programmās** | **2** | **8** | **7** |
| **Praktiskā apmācība pie darba devēja** | **47** | **12** | **6** |
| **Darbam nepieciešamo iemaņu attīstība** | **9** | **6** | **5** |
| **Profesionālās kvalifikācijas apmācības programmas** | **-** | **1** | **5** |
| **Ergoterapeita pakalpojums** | **2** | **1** | **4** |
| **Atbalsts reģionālai mobilitātei mācību laikā** | **12** | **9** | **3** |
| **EURES (Eiropas Nodarbinātības dienestu tīkla) konsultācijas par darba un dzīves apstākļiem Eiropā** | **8** | **5** | **3** |
| **Individuālie atbalsta pasākumi** | **-** | **-** | **2** |
| **Apmācības tiešsaistes kursu platformās** | **1** | **1** | **1** |
| **Atbalsta pasākums personām ar atkarībām – Minesota** | **-** | **-** | **1** |
| **Atbalsts profesionālās kompetences novērtēšanai** | **-** | **-** | **1** |
| **E-apmācība** | **-** | **2** | **-** |
| **KOPĀ** | **1 188** | **1 552** | **1722** |

*Datu avots: NVA*

## 4.2. Nodarbinātības un pašnodarbinātības uzsākšanas pabalsts

Ātrākai integrācijai darba tirgū un patstāvīgās dzīves uzsākšanai, Ukrainas civiliedzīvotājiem, uzsākot darba tiesiskās attiecības (izņemot skolēnu vasaras nodarbinātības pasākumu), ir pieejams vienreizējs nodarbinātības uzsākšanas vai pašnodarbinātības uzsākšanas pabalsts - abi pabalsti ir minimālās algas apmērā (2022. gadā - 500 euro, 2023. gadā - 620 euro, 2024. gadā - 700 euro, 2025. gadā 740 euro). Iesniegumus par nodarbinātības uzsākšanas pabalstu NVA sāka pieņemt no 2022. gada 7. marta, bet iesniegumus par pašnodarbinātības uzsākšanas pabalstu – sākot ar 2022. gada 3. oktobri, ievērojot Likuma grozījumus, kas paredzēja ieviest pašnodarbinātības uzsākšanas pabalstu.

Laika posmā no 2022. gada 7. marta līdz 2025. gada 6. janvārim NVA bija saņemti 17 140 iesniegumi nodarbinātības uzsākšanas pabalsta izmaksai, bet no 2022. gada 3. oktobra līdz 2025. gada 2. janvārim - 605 iesniegumi pašnodarbinātības uzsākšanas pabalsta izmaksai, savukārt, nodarbinātības pabalsts bija izmaksāts 16 397 personai, bet pašnodarbinātības pabalsts - 541 personai (skat. 8.tabulu).

*8.tabula.* ***Iesniegumu nodarbinātības uzsākšanas pabalsta un pašnodarbinātības uzsākšanas pabalsta saņemšanai un pabalstu saņēmēju skaits (uzkrājošie dati)***

|  |  |  |  |  |
| --- | --- | --- | --- | --- |
|  | **27.06.2022.** | **02.01.2023.** | **02.01.2024.** | **06.01.2025.** |
| **Iesniegumu skaits nodarbinātības uzsākšanas pabalsta saņemšanai** | 5 306 | 10 681 | 14 482 | 17 140 |
| **Iesniegumu skaits pašnodarbinātības uzsākšanas pabalsta saņemšanai** | - | 87 | 368 | 605 |
| **Personu skaits, kam izmaksāts nodarbinātības uzsākšanas pabalsts** | 4 062 | 10 303 | 14 018 | 16 397 |
| **Personu skaits, kam izmaksāts pašnodarbinātības uzsākšanas pabalsts** | - | 79 | 320 | 541 |

*Datu avots: NVA.*

Kopumā NVA statistika par nodarbinātības un pašnodarbinātības uzsākšanas pabalsta piešķiršanu norāda uz to, ka lielākā daļa Ukrainas civiliedzīvotāju, kas vēršas NVA, atrod darbu.

## 4.3. Nodarbinātības valsts aģentūras sadarbība ar darba devējiem

NVA sadarbojas ar darba devējiem, sniedzot informāciju par Ukrainas civiliedzīvotāju nodarbināšanas iespējām, piesakot vakances un piemeklējot kandidātus uz vakancēm. NVA sniedz intervijas radio un televīzijā par NVA reģistrēto Ukrainas civiliedzīvotāju portretu (vecums, dzimums, izglītība), kā arī informāciju par pieprasītākajām Ukrainas civiliedzīvotāju profesijām un darba devēju piedāvātajām vakancēm Ukrainas civiliedzīvotājiem.

Saskaņā ar NVA datiem uz 2025. gada 6. janvāri kopumā 29 darba devējs piedāvāja 481 darba vietu Ukrainas civiliedzīvotājiem (skat. 9. tabulu).

*9.tabula.* ***Darba devēju skaits, kas piedāvā vakances Ukrainas civiliedzīvotājiem, un piedāvāto vakanču skaits (uz konkrēto datumu)***

|  |  |  |  |  |
| --- | --- | --- | --- | --- |
|  | **14.03.2022.** | **02.01.2023.** | **02.01.2024.** | **06.01.2025** |
| **Darba devēju skaits, kas piedāvā vakances Ukrainas civiliedzīvotājiem** | 534 | 155 | 81 | 29 |
| **Darba devēju piedāvāto vakanču skaits Ukrainas civiliedzīvotājiem** | 4 227 | 1 413 | 703 | 481 |

*Datu avots: NVA*

Ukrainas civiliedzīvotājiem ir pieejamas arī visas citas vakances, kuras ir publicētas NVA CV un vakanču portālā <https://cvvp.nva.gov.lv/#/pub/>.

## 4.4. Nodarbinātības valsts aģentūras secinājumi par Ukrainas civiliedzīvotāju nodarbinātību

Saskaņā ar NVA novērojumiem, būtiskākie izaicinājumi, kas kavējuši Ukrainas civiliedzīvotāju efektīvāku integrāciju darba tirgū ir šādi: pieejamu un lētu īres dzīvokļu trūkums Rīgā un ekonomiskās attīstības centros; ierobežots vakanču piedāvājums novados un lauku teritorijās ārpus Rīgas reģiona; ierobežotas sabiedriskā transporta plūsmas no dzīvesvietām lauku teritorijās uz novadu centriem; valsts valodas neprasme augsti kvalificētās profesijās (piemēram, skolotājiem, mediķiem, juristiem u.c.), kas traucē strādāt savā profesijā un pilnvērtīgāk realizēt savu potenciālu; nepietiekams nepilnas slodzes vakanču skaits, kas ir aktuāli, piemēram, sievietēm ar pirmsskolas/sākumskolas vecuma bērniem.

# **Valsts ieņēmumu dienesta un Centrālās statistikas pārvaldes dati par Ukrainas civiliedzīvotāju nodarbinātību**

## 5.1. Nodarbināto Ukrainas civiliedzīvotāju skaits un nodarbinātības līmenis

Saskaņā ar VID datiem laika posmā no 2022. gada aprīļa līdz 2024. gada beigām nodarbināto Ukrainas civiliedzīvotāju skaits palielinājies no 3 089 līdz 9 582 (skat. 1. attēlu).

*1.attēls.* ***Ukrainas civiliedzīvotāju - darba ņēmēju skaits***

*Datu avots: VID*

Saskaņā arī VID datiem Ukrainas civiliedzīvotāju - saimnieciskās darbības veicēju skaits pieauga no 21 personas 2022.gada aprīlī līdz 1 052 personām - 2024.gada decembrī (skat. 2. attēlu).

*2.attēls.* ***Ukrainas civiliedzīvotāju - saimnieciskās darbības veicēju skaits\****

\* Skatīti visi, kas bija reģistrējušies kā saimnieciskās darbības veicēji kaut vienu dienu attiecīgajā mēnesī.

*Datu avots: VID*

Atbilstoši CSP novērtējumam par Latvijā faktiski pastāvīgi dzīvojošajiem Ukrainas civiliedzīvotājiem, izmantojot VID datus, 2025. gada sākumā vecuma grupā 15-64 nodarbināti bija 6 630 Ukrainas civiliedzīvotāji. Ņemot vērā, ka 2025. gada sākumā Latvijā pastāvīgi dzīvoja 12 301 Ukrainas civiliedzīvotāji darbspējas vecumā (15-64 gadi),[[7]](#footnote-7) nodarbinātības līmenis Ukrainas civiliedzīvotājiem bija 53,9%.

## 5.2. Darba devēju, kuri nodarbina Ukrainas civiliedzīvotājus, skaits un sadalījums pa reģioniem

Saskaņā ar VID datiem darba devēju skaits laika posmā laika posmā no 2022. gada aprīļa līdz 2024. gada beigām pieauga no 1 285 līdz 3 305, bet darba vietu skaits – no 3 169 līdz 10 125 (skat. 3. attēlu).

*3.attēls.* ***Darba devēju, kuri nodarbina Ukrainas civiliedzīvotājus, un darba vietu, kurās nodarbināti Ukrainas civiliedzīvotāji, skaits***

*Datu avots: VID*

Lielākā daļa Ukrainas civiliedzīvotāju 2024.gada beigās strādāja Rīgā vai Rīgas plānošanas reģionā (skat. 4. attēlu).

*4.attēls.* ***2024.gada decembrī Ukrainas civiliedzīvotājus nodarbinājušo darba devēju sadalījums pēc norādītās adreses plānošanas reģiona***

*Datu avots: VID*

## 5.3. Ukrainas civiliedzīvotaju ienākumi

Saskaņā ar CSP datiem 2022. gadā vidējā bruto darba samaksa Latvijā bija 1 373 euro, 2023. gadā – 1 537 euro, 2024. gada 1. ceturksnī – 1 623 euro, 2024. gada 2. ceturksnī – 1 671 euro, 2024. gada 3. ceturksnī – 1 703 euro. Kopš 2022. gada aprīļa Ukrainas civiliedzīvotāju vidējie ienākumi no darba pieauga (kaut arī vēl nesasniedzot vidējās darba algas līmeni Latvijā), 2024. gada decembrī sasniedzot 1 321 euro (skat. 5. attēlu).

*5.attēls.* ***Ukrainas civiliedzīvotāju - darba ņēmēju vidējie mēneša bruto darba ienākumi un ienākumus saņēmušo skaits***

*Datu avots: VID*

Līdzīgi kā 2023. gadā, arī 2024. gada beigās lielākās daļas nodarbināto Ukrainas civiliedzīvotāju alga bija lielāka par minimālo algu Latvijā, turklāt gada laikā par 5,2% samazinājās to personu skaits, kas saņēma algu diapazonā no minimālās algas līdz 1 000 euro, un par 5,5% pieauga to personu skaits, kuru atalgojums bija virs 1 400 euro (skat. 6. attēlu).

*6.attēls.* ***Ukrainas civiliedzīvotāju sadalījums pēc darba ienākumu apmēra 2023. gada un 2024. gada decembrī***

*Datu avots: VID*

## 5.4. Izplatītākās profesijas un nodarbinātības nozares Ukrainas civiliedzīvotāju vidū

Saskaņā ar VID datiem 2024. gada beigās visbiežāk Ukrainas civiliedzīvotāji strādāja par apkopējiem, palīgstrādniekiem, ceha strādniekiem, pārdevējiem, pavāriem, virtuves darbiniekiem u.c. (skat. 10. tabulu).

*10.tabula.* ***Izplatītākās profesijas Ukrainas civiliedzīvotāju vidū 2024. gada decembrī***

|  |  |  |
| --- | --- | --- |
|  | **Profesijas nosaukums** | **Darba vietu skaits** |
| 1. | Apkopējs | 738 |
| 2. | Palīgstrādnieks | 601 |
| 3. | Ceha strādnieks | 378 |
| 4. | Pārdevējs\* | 351 |
| 5. | Pavārs | 289 |
| 6. | Virtuves darbinieks | 222 |
| 7. | Kravas automobiļa vadītājs | 186 |
| 8. | Viesnīcas istabenis | 151 |
| 9. | Būvstrādnieks | 143 |
| 10. | Pavāra palīgs | 140 |

\* Mazumtirdzniecības veikala pārdevējs, pārdevējs konsultants, tirdzniecības zāles darbinieks, pārdevēja palīgs.

*Datu avots: VID*

Savukārt, darba devēju pamatdarbības jomas ir bijušas ļoti dažādas, bet visizplatītākās 2024. gada decembrī bija ēdināšanas pakalpojumu, transporta, mazumtirdzniecības, vairumtirdzniecības, specializēto būvdarbu, veselības aizsardzības, ēku būvniecības u.c. jomas (skat. 11. tabulu).

*11.tabula.* ***Izplatītākie Ukrainas civiliedzīvotājus nodarbinājušo darba devēju pamatdarbības veidi 2024. gada decembrī***

|  |  |  |
| --- | --- | --- |
| NACE 2.red. apkopojošais kods | NACE 2.redakcijas apkopojoša koda nosaukums | **Darba devēju skaits** |
| 56 | Ēdināšanas pakalpojumi | 327 |
| 49 | Sauszemes transports un cauruļvadu transports | 218 |
| 47 | Mazumtirdzniecība, izņemot automobiļus un motociklus | 216 |
| 46 | Vairumtirdzniecība, izņemot automobiļus un motociklus | 190 |
| 43 | Specializētie būvdarbi | 163 |
| 86 | Veselības aizsardzība | 158 |
| 41 | Ēku būvniecība | 143 |
| 45 | Automobiļu un motociklu vairumtirdzniecība, mazumtirdzniecība un remonts | 125 |
| 10 | Pārtikas produktu ražošana | 102 |
| 68 | Operācijas ar nekustāmo īpašumu | 96 |

*Datu avots: VID*

Arī CSP aprēķini par Latvijā faktiski dzīvojošajiem Ukrainas civiliedzīvotājiem, balstoties uz VID datiem,[[8]](#footnote-8) liecina, ka 2025. gada sākumā lielākā daļa (38%) nodarbināto Ukrainas civiliedzīvotāju strādāja vienkāršajās profesijās (biroju, viesnīcu un citu telpu apkopēji, virtuves strādnieki, preču izvietotāji un citi); 15,7% bija pakalpojumu un tirdzniecības darbinieki, 15% - kvalificēti strādnieki un amatnieki, 9,1% - vecākie speciālisti, 8,8% iekārtu un mašīnu operatori, 4,8% - kalpotāji (biroja darbinieki), 4,5% - speciālisti, 1,0 % – vadītāji, 0,4% - kvalificēti lauksaimnieki, zivsaimniecības speciālisti (sk. 7.attēlu).

1. *attēls.* ***Ukrainas civiliedzīvotāji, kuri reģistrējušies kā darba ņēmēji, pēc profesijas 2025. gada janvārī*** *(procentos)*

*Datu avots: CSP.*

Savukārt, sadalījumā pēc saimnieciskās darbības veida (NACE 2. red.) visbiežāk Ukrainas civiliedzīvotāji strādā rūpniecībā – 21,3%, izmitināšanā un ēdināšanā – 14,1%, tirdzniecības, automobiļu un motociklu remonta nozarēs ir nodarbināti 12,0 %, finanšu, apdrošināšanas, zinātnisko, administratīvo pakalpojumu un operāciju ar nekustamo īpašumu jomās – 11,1%, 7,3% strādā būvniecībā, utt. (sk. 8. attēlu).

*8. attēls.* ***Ukrainas civiliedzīvotāji, kuri reģistrējušies kā darba ņēmēji, pēc saimnieciskās darbības veida (NACE 2. red.) 2025. gada janvārī*** *(procentos)*

*Datu avots: CSP.*

# **Ukrainas civiliedzīvotāju latviešu valodas apguve**

Kaut arī Ukrainas civiliedzīvotāju atbalsta likums nosaka, ka darba devējs drīkst nodarbināt Ukrainas civiliedzīvotāju bez latviešu valodas zināšanām, ciktāl tas netraucē darba pienākumu veikšanu, kā arī neuzliek pienākumu Ukrainas civiliedzīvotājiem apgūt latviešu valodu noteiktā līmenī, izņemot ārstniecības personas, farmaceitus un farmaceitu asistentus, kas sniedz īslaicīgus profesionālos pakalpojumus (skat. 1.sadaļu), latviešu valodas zināšanas ir būtiskas pilnvērtīgai dalībai darba tirgū, īpaši augsti kvalificētās profesijās. Saskaņā ar 2024.gadā veiktās Ukrainas civiliedzīvotāju aptaujas rezultātiem lielākā daļa aptaujas dalībnieku atbildēja noraidoši uz jautājumu, vai viņi strādā savai kvalifikācijai atbilstošu darbu, un kā galvenais iemesls tika norādīts latviešu valodas zināšanu trūkums un izvirzītās valodas prasības noteiktās profesijās.[[9]](#footnote-9)

Par latviešu valodas apguves nepieciešamību liecina situācija veselības aprūpes nozarē. Ukrainas civiliedzīvotāju atbalsta likuma 14. un 17. pants nosaka, ka ārstniecības personām, farmaceitiem un farmaceita asistentiem, kuri ir Ukrainas civiliedzīvotāji, triju gadu laikā no īslaicīgo profesionālo pakalpojumu sniegšanas atļaujas saņemšanas jāapgūst valsts valoda vismaz B1 līmenī. Apliecinājums par valsts valodas apguvi jāiesniedz atļauju izsniegušajai institūcijai. Ja prasība netiek izpildīta, institūcija ir tiesīga apturēt atļaujas darbību līdz apliecinājuma iesniegšanai, un atļaujas termiņš netiek pagarināts par laikposmu, kad tā bija apturēta.

Saskaņā ar Veselības ministrijas datiem tikai 20 no 193 ārstniecības personām, farmaceitiem un farmaceitu palīgiem, kuriem atļauja sniegt īslaicīgus profesionālos pakalpojumus tika izsniegta pirms 2022. gada 1. jūlija un kam apliecinājums par valsts valodas apguvi jāiesniedz līdz 2025. gada 31. jūlijam, uz 2024.gada beigām bija nokārtojuši valsts valodas prasmi B1, B2 un C1 līmenī; 54 personām 3 gadu laikā nebija sasniegts B1 līmenis, bet 119 personas nebija apguvušas latviešu valodu nevienā līmenī.[[10]](#footnote-10)

Līdzīga situācija latviešu valodas apguves jomā ir arī attiecībā uz 138 ārstniecības personām, farmaceitiem un farmaceitu palīgiem, kuriem atļauja sniegt īslaicīgus profesionālos pakalpojumus tika izsniegta no 2022. gada 1. jūlija līdz 2022. gada 31. decembrim un kam apliecinājums par valsts valodas apguvi bija jāiesniedz līdz 2025. gada 31. decembrim: uz 2024.gada beigām 13 personas bija nokārtojušas valsts valodas prasmi B1, B2 un C1 līmenī, bet 36 personām 3 gadu laikā nebija sasniegts B1 līmenis, bet 89 personas nebija apguvušas latviešu valodu.[[11]](#footnote-11)

Ukrainas civiliedzīvotājiem ir iespēja apgūt latviešu valodu NVA, Sabiedrības integrācijas fonda, kā arī Kultūras ministrijas (turpmāk – KM) administrēto Patvēruma, migrācijas un integrācijas fonda (turpmāk – PMIF) līdzfinansēto projektu mācību pasākumos un atsevišķās pašvaldībās.[[12]](#footnote-12)

NVA Atveseļošanas un noturības mehānisma projekta „Prasmju pilnveide pieaugušajiem” (turpmāk – ANM projekts) ietvaros bezdarbnieka vai darba meklētāja statusā  reģistrētajiem klientiem, kā arī nodarbinātajiem bezdarba riskam pakļautajiem iedzīvotājiem (personām, kuras ir sasniegušas 50 gadu vecumu, personām, kam ir darba tirgum nepietiekama izglītība vai prasmes un personām, kurām noteikta invaliditāte vai prognozējama invaliditāte), kuriem nepieciešams apgūt vai pilnveidot valsts valodas prasmes darba vajadzībām,  organizē un apmaksā latviešu valodas mācības. Pēc programmas apguves mācību dalībniekam jākārto valsts valodas prasmes pārbaude Valsts izglītības satura centrā (turpmāk – VISC) un jāsaņem valsts valodas prasmes apliecība.[[13]](#footnote-13)

Ar NVA finansiālu atbalstu ir iespējams apgūt šādas valsts valodas izglītības programmas:

* Valsts valoda - pamata līmeņa 1. pakāpe (A1) (tikai bezdarbniekiem un darba meklētajiem);
* Valsts valoda – pamata līmeņa 2. pakāpe (A2);
* Valsts valoda – vidējā līmeņa 1. pakāpe (B1);
* Valsts valoda – vidējā līmeņa 2. pakāpe (B2);
* Valsts valoda – augstākā līmeņa 1. pakāpe (C1);
* Valsts valoda – augstākā līmeņa 2. pakāpe (C2).

Latviešu valodas kursi NVA reģistrētajiem bezdarbniekiem un darba meklētājiem kā neformālās izglītības pasākums ir daļa no aktīvās darba tirgus politikas un ir saistīti ar individuālā darba meklēšanas plāna procesu, lai NVA klients pēc iespējas ātrāk atrastu darbu vai piedalītos citos atbalsta pasākumos.

Kā liecina NVA statistika, 833 personas jeb 19% Ukrainas civiliedzīvotāju, kuri piedalījušies NVA piedāvātajos aktīvajos nodarbinātības pasākumos (4 462), ir izmantojuši iespēju apgūt latviešu valodu NVA kursos 2022. - 2024.gadā (skat. 12.tabulu). 71% no šādas mācības uzsākušajiem latviešu valodu mācījās A1 līmenī, 20% - A2 līmenī, 8% - B1 līmenī, 2% - B2 līmenī un 1% - C1 līmenī.

*12.tabula.* ***Ukrainas civiliedzīvotāju (bezdarbnieku/darba meklētāju) skaits, kuri uzsākuši dalību valsts valodas kursos 2022.-2024. gadā***

|  |  |  |  |  |
| --- | --- | --- | --- | --- |
|  | **2022** | **2023** | **2024** | **Kopā** |
| Valsts valoda – pamata līmeņa 1. pakāpe (A1) | 157 | 273 | 159 | **589** |
| Valsts valoda – pamata līmeņa 2. pakāpe (A2) | 5 | 100 | 60 | **165** |
| Valsts valoda – vidējā līmeņa 1. pakāpe (B1) | 4 | 31 | 28 | **63** |
| Valsts valoda – vidējā līmeņa 2. pakāpe (B2) | - | 3 | 7 | **10** |
| Valsts valoda – augstākā līmeņa 1. pakāpe (C1) | - | 4 | 2 | **6** |
| **Kopā** | **166** | **411** | **256** | **833** |

*Datu avots: NVA*

Tāpat NVA piedāvā bezdarbniekiem un darba meklētājiem kursu “Valsts valodas prasmju attīstīšana” (praktiskās nodarbības, kopā 40 akadēmiskās stundas) kā vienu no pamatprasmju pasākumiem, kas paredzēts personām bez latviešu valodas priekšzināšanām (ANM projekta “Prasmju pilnveide pieaugušajiem” ietvaros).

Kopš 2022. gada pavasara SIF īsteno valsts budžeta finansēto programmu “Latviešu valodas mācības Ukrainas civiliedzīvotājiem”, kuras mērķis ir veicināt latviešu valodas lietojumu Ukrainas civiliedzīvotāju vidū, nodrošinot bezmaksas latviešu valodas mācības, sākot no A1 valodas prasmes līmeņa un atbilstoši sākotnējam valodas prasmes līmenim Ukrainas civiliedzīvotājiem, 120 līdz 150 akadēmisko stundu apmērā visos Latvijas reģionos.[[14]](#footnote-14)  Programmas mērķa grupa ir pieaugušie Ukrainas civiliedzīvotāji, t.sk. arī nepilngadīgie Ukrainas civiliedzīvotāji ar iegūtu vidējo izglītību Ukrainā, kā arī sešpadsmit gadus sasniegušas personas, kuras nav reģistrētas Latvijā reģistrētā izglītības iestādē. Bezmaksas latviešu valodas mācības tiek nodrošinātas visos Latvijas reģionos gan klātienē, gan attālināti, kā arī hibrīda režīmā.

Saskaņā ar SIF informāciju trīs gadu laikā valodas kursus apmeklējuši 15 324 cilvēki, no kuriem sekmīgi pabeiguši 11 317 dalībnieki.[[15]](#footnote-15) 2024. gadā SIF bezmaksas latviešu valodas kursiem bija pieteikušies 6 114 Ukrainas civiliedzīvotāji, no kuriem mācības pabeiguši 4 799 dalībnieku; pēc kursu apguves 1 603 dalībnieki kārtojuši arī valsts valodas prasmes pārbaudi VISC (A1-717, A2-546, B1-238, B2-78, C1-24).[[16]](#footnote-16)

2025. gada SIF projektu konkursa nolikums paredz, ka ikvienam latviešu valodas mācību apmeklētājam, kurš apgūst latviešu valodu A2 vai augstākā valodas prasmes līmenī, ir obligāti jākārto valsts valodas prasmes pārbaudījums VISC. Plānots, ka 2025. gadā bezmaksas latviešu valodas kursus varētu apmeklēt līdz 6 375 personām.[[17]](#footnote-17)

Ukrainas civiliedzīvotājiem ir iespēja apmeklēt arī latviešu valodas mācības un sarunu valodas klubu nodarbības dažādu PMIF līdzfinansēto projektu ietvaros - par to īstenošanu ir atbildīga KM kā deleģētā iestāde PMIF 2021.–2027. gada plānošanas perioda ietvaros. Saskaņā ar KM informāciju gan projektu īstenošanas 1.posmā (01.07.2023. – 31.07.2026.), gan 2.posmā (01.08.2026. – 31.07.2029.) latviešu valodas mācību pasākumos tiek plānots iesaistīt 1 465 trešo valstu pilsoņus. Projektu īstenošanas 1.posmā mācību pasākumus īsteno biedrība “Izglītības attīstības centrs”, Latviešu valodas aģentūra, Daugavpils Universitātes Mūžizglītības, kultūras un zinātnes komunikācijas biedrība “Intelekta parks” un biedrība “Inovāciju atbalsta centrs”.

Ņemot vērā nodarbināto Ukrainas civiliedzīvotāju skaita pieaugumu 2022.-2024. gadā, kā viens no risinājumiem šīs mērķa grupas integrācijas Latvijas darba tirgū veicināšanai ir ne tikai latviešu valodas apguves pieejamība, bet arī pienākuma apgūt valsts valodu (ar pārejas periodu) noteikšana, kas veicinātu Ukrainas civiliedzīvotāju motivāciju aktīvāk piedalīties savas konkurētspējas palielināšanā Latvijas darba tirgū, jo īpaši profesijās, kurās valsts valodas zināšanas ir būtiski nepieciešamas.

# **Kopsavilkums un secinājumi**

* Kopš 2022. gada marta Latvijā tiek īstenoti vairāki pasākumi Ukrainas civiliedzīvotāju nodarbinātības veicināšanai, gan pieņemot dažādus atvieglotos nosacījumus darba devējiem Ukrainas civiliedzīvotāju nodarbināšanā, gan īstenojot praktiskos pasākumus atbalsta sniegšanai, galvenokārt, ar NVA starpniecību.
* Līdz 2025. gada sākumam pavisam NVA ir bijuši reģistrēti 31 677 Ukrainas civiliedzīvotāji, 10 297 personām ir ticis piešķirts bezdarbnieka vai darba meklētāja statuss.
* 70% no NVA reģistrētajiem Ukrainas civiliedzīvotājiem ir sievietes, aptuveni 1/4 no bezdarbniekiem ir vecumā virs 50 gadiem. Daudzi NVA reģistrētie Ukrainas civiliedzīvotāji ir kvalificēti speciālisti ar augstāko izglītību, taču daļai bezdarbnieku nav profesijas/specialitātes, daudzi vēlas strādāt mazkvalificētos darbus, daļa arī dažādās specialitātēs.
* 2024. gada beigās 57% no NVA reģistrētajiem Ukrainas civiliedzīvotājiem bija ar bezdarba ilgumu līdz 6 mēnešiem, 17% - no 6 līdz 12 mēnešiem, savukārt 26% - bezdarba ilgumu no 1 gada un vairāk (ilgstošie bezdarbnieki). Vislielākais ilgstošo bezdarbnieku īpatsvars kopējā reģistrēto bezdarbnieku skaitā (50%) ir Latgalē. Kopš 2023. gada beigām ilgstošo bezdarbnieku un darba meklētāju skaits Latgalē palielinājās par 19%, Vidzemē – par 6%, bet Rīgā samazinājās par 3%, kas norāda uz reģionālo atšķirību padziļināšanos Ukrainas civiliedzīvotāju nodarbinātībā.
* Aptuveni 4,4 tūkst. NVA reģistrēto Ukrainas civiliedzīvotāju ir piedalījušies NVA piedāvātajos aktīvajos nodarbinātības pasākumos. Visbiežāk Ukrainas civiliedzīvotāji izmanto iespēju saņemt karjeras konsultācijas, piedalīties e-karjeras pašizpētē, neformālās izglītības ieguvē (visbiežāk - latviešu valodas apguvē), NVA informatīvās dienās, skolēnu vasaras nodarbinātības u.c. pasākumos
* Uzsākot nodarbinātību, Ukrainas civiliedzīvotājiem ir pieejams vienreizējs nodarbinātības un pašnodarbinātības uzsākšanas pabalsts - abi pabalsta veidi ir minimālās algas apmērā (2022.gadā - 500 euro, 2023.gadā - 620 euro, 2024.gadā - 700 euro, 2025.gadā – 740 euro). Līdz 2025.gada sākumam NVA bija saņemti 17 140 iesniegumi nodarbinātības uzsākšanas pabalsta izmaksai un 605 iesniegumi pašnodarbinātības uzsākšanas pabalsta izmaksai, kas norāda uz to, ka vairāk par pusi Ukrainas civiliedzīvotāju, kas vēršas NVA, atrod darbu.
* VID dati liecina, ka 2024. gada 31. decembrī aktuālas darba tiesiskās attiecības ar 9 582 Ukrainas civiliedzīvotāju 10 125 darba vietās bija deklarējuši 3 305 darba devēji. 2024. gada beigās Latvijā uzturējās 1 052 Ukrainas civiliedzīvotāji – saimnieciskās darbības veicēji.
* Atbilstoši CSP novērtējumam par Latvijā faktiski pastāvīgi dzīvojošajiem Ukrainas civiliedzīvotājiem, izmantojot VID datus, 2025. gada sākumā vecuma grupā 15-64 nodarbināti bija 6 630 Ukrainas civiliedzīvotāji. Ņemot vērā, ka 2025. gada sākumā Latvijā pastāvīgi dzīvoja 12 301 Ukrainas civiliedzīvotāji darbspējas vecumā (15-64 gadi),[[18]](#footnote-18) nodarbinātības līmenis Ukrainas civiliedzīvotājiem bija 53,9%.
* Saskaņā ar VID datiem kopš 2022. gada aprīļa vidējie Ukrainas civiliedzīvotāju ienākumi no darba pakāpeniski pieauga, un lielākās daļas nodarbināto Ukrainas civiliedzīvotāju alga bija lielāka par minimālo algu Latvijā. Salīdzinot ar datiem 2023.gada beigās, 2024.gada beigās par 5,2% samazinājās to personu skaits, kas saņēma algu diapazonā no minimālās algas līdz 1 000 euro, un par 5,5% pieauga to personu skaits, kuru atalgojums bija virs 1 400 euro.
* Saskaņā ar VID datiem Ukrainas civiliedzīvotāji visbiežāk ir strādājuši Rīgā un Rīgas reģionā par apkopējiem, palīgstrādniekiem, ceha strādniekiem, pārdevējiem, pavāriem, virtuves darbiniekiem u.c. Savukārt, 2024. gada beigās darba devēju, kas nodarbina Ukrainas civiliedzīvotājus, izplatītākie pamatdarbības veidi ēdināšanas pakalpojumu, transporta, mazumtirdzniecības, vairumtirdzniecības, specializēto būvdarbu, veselības aizsardzības, ēku būvniecības u.c. jomas.
* Kopumā ir vērojamas pozitīvās tendences Ukrainas civiliedzīvotāju integrācijā Latvijas darba tirgū, par ko liecina pieaugošs nodarbināto un pašnodarbināto skaits un vidējās darba algas paaugstināšanās. Vienlaikus aktuāls jautājums ir Ukrainas civiliedzīvotāju nodarbinātības veicināšana augstas kvalifikācijas profesijās, jo daudziem bezdarbniekiem ir augstākā izglītība, kā arī nodarbinātības iespēju veicināšana reģionos ārpus Rīgas, īpaši Latgalē, kur ir vislielākais ilgstošo bezdarbnieku skaits. Tāpat svarīga ir mājokļa pieejamība, piemērotu vakanču pieejamība ārpus Rīgas reģiona, nepilna darba laika vakanču piedāvājums, kas ir īpaši aktuāls sievietēm.
* Latviešu valodas zināšanas ir būtiskas pilnvērtīgai dalībai darba tirgū, īpaši augsti kvalificētās profesijās, tostarp veselības nozarē - ārstniecības personām, farmaceitiem un farmaceitu palīgiem, kuriem ir izsniegta atļauja sniegt īslaicīgus profesionālos pakalpojumus un kuriem ir pienākums apgūt latviešu valodu vismaz B1 līmenī trīs gadu laikā no šīs atļaujas izsniegšanas brīža ir noteikts ar Likumu.
* Ukrainas civiliedzīvotājiem ir vairākas iespējas apgūt latviešu valodu, tostarp NVA un SIF latviešu valodas kursos, kā arī PMIF līdzfinansēto projektu ietvaros. 833 personas jeb 19% Ukrainas civiliedzīvotāju, kuri piedalījušies NVA piedāvātajos aktīvajos nodarbinātības pasākumos, ir izmantojuši iespēju apgūt latviešu valodu NVA kursos 2022.-2024. gadā. Savukārt, SIF latviešu valodas kursos trīs gadu laikā valodas kursus apmeklējuši 15 324 cilvēki, no kuriem sekmīgi pabeiguši 11 317 dalībnieku.
* Viens no svarīgākajiem priekšnosacījumiem turpmākai Ukrainas civiliedzīvotāju iekļaušanai Latvijas darba tirgū ir ne tikai latviešu valodas apguves pieejamība, bet arī pienākuma apgūt valsts valodu noteikšana ar zināmu pārejas periodu, kas veicinātu Ukrainas civiliedzīvotāju motivāciju aktīvāk piedalīties savas konkurētspējas palielināšanā Latvijas darba tirgū, jo īpaši profesijās, kurās valsts valodas zināšanas ir būtiski nepieciešamas.

# **Noderīga informācija**

Labklājības ministrijas informācija par atbalstu Ukrainas civiliedzīvotājiem:

<https://www.lm.gov.lv/lv/node/5365>

NVA atbalsta pasākumi Ukrainas civiliedzīvotājiem:

<https://www.nva.gov.lv/lv/ukrainas-civiliedzivotaju-nodarbinatiba>

NVA informācija darba devējiem, kas vēlas nodarbināt Ukrainas civiliedzīvotājus:

<https://www.nva.gov.lv/lv/darba-devejiem-kuri-velas-piedavat-darbu-ukrainas-civiliedzivotajiem>

NVA informācija par bezdarbnieku atbalsta pasākumiem:

<https://www.nva.gov.lv/lv/bezdarbniekiem-un-darba-mekletajiem>

Pilsonības un migrācijas lietu pārvaldes informācija:

<https://www.pmlp.gov.lv/lv/atbalsts-ukrainai-pidtrimka-ukraini-0>

Sadaļa “Darba iespējas” mājaslapā palidziukrainai.lv:

<https://www.ukraine-latvia.com/lv#work>

Rīgas domes informācija par Rīgas atbalsta centru Ukrainas civiliedzīvotājiem:

<https://www.riga.lv/lv/rigas-atbalsta-centrs-ukrainas-iedzivotajiem>

SIF informācija Ukrainas civiliedzīvotājiem, tostarp par latviešu valodas kursiem:

<https://www.sif.gov.lv/lv/ukrainas-civiliedzivotajiemdlya-zhiteliv-ukraini>

SIF Vienas pieturas aģentūras informācija un kontakti:

<https://livelatvia.lv/lv/>

1. <https://likumi.lv/ta/id/330546-ukrainas-civiliedzivotaju-atbalsta-likums> [↑](#footnote-ref-1)
2. Vairāk informācijas sk. Pilsonības un migrācijas lietu pārvaldes mājas lapā: <https://www.pmlp.gov.lv/lv/atbalsts-ukrainai-pidtrimka-ukraini-0>. Saskaņā ar PMLP informāciju uz 23.04.2025. 18,6 tūkstošiem Ukrainas civiliedzīvotāju bija zaudējuši pagaidu aizsardzības statusu Latvijā, jo mēneša laikā pēc vīzas vai uzturēšanās atļaujas termiņa beigām nebija pieteikušies jaunai termiņuzturēšanās atļaujai. Sk.: PMLP *Fizisko personu reģistrā aktualizētas ziņas par 18,6 tūkstošiem Ukrainas civiliedzīvotāju*, 23.04.2025: <https://www.pmlp.gov.lv/lv/jaunums/fizisko-personu-registra-aktualizetas-zinas-par-186-tukstosiem-ukrainas-civiliedzivotaju> [↑](#footnote-ref-2)
3. <https://data.stat.gov.lv/pxweb/lv/OSP_PUB/START__POP__IR__IRV/IRV020>. [↑](#footnote-ref-3)
4. 2025. gadā CSP ir mainījusi iedzīvotāju novērtēšanas metodi un 2023. un 2024. gada sākuma iedzīvotāju skaits pārrēķināts pēc jaunās iedzīvotāju skaita novērtēšanas metodes, tāpēc atšķiras no iepriekš publicētā. [↑](#footnote-ref-4)
5. Informāciju par situāciju 2023. gada beigās sk. Labklājības ministrijas 2024. gada ziņojumā “Ukrainas civiliedzīvotāju nodarbinātība 2022.-2023. gadā”, pieejams šeit: <https://www.lm.gov.lv/lv/ukrainas-civiliedzivotaju-nodarbinatiba>, 7.-8.lpp. [↑](#footnote-ref-5)
6. Plašāka informācija par NVA pakalpojumiem pieejama NVA mājaslapas sadaļās: <https://www.nva.gov.lv/lv/mekleju-darbu>; <https://www.nva.gov.lv/lv/ukrainas-civiliedzivotaju-nodarbinatiba>. [↑](#footnote-ref-6)
7. <https://data.stat.gov.lv/pxweb/lv/OSP_PUB/START__POP__IR__IRV/IRV020>. [↑](#footnote-ref-7)
8. CSP apkopojumā ir ietvertas tikai tās personas, kurām profesija ir norādīta VID datos. [↑](#footnote-ref-8)
9. Domnīca “PROVIDUS” *Ukrainas bēgļi Latvijā: pieejamie dati, pieredze un sabiedrības attieksme*, Rīga, 2024, pieejams šeit: <https://providus.lv/raksti/petijums-ukrainas-begli-latvija-pieejamie-dati-vajadzibas-sabiedribas-attieksme/>, 54.lpp. [↑](#footnote-ref-9)
10. No 119 personām, kas nav apguvušas valsts valodu, 47 ārstniecības personas uz 2024. gada 31. decembri bija nodarbinātas profesijā. [↑](#footnote-ref-10)
11. No 89 personām, kas nav apguvušas valsts valodu, 44 ārstniecības personas uz 2024. gada 31. decembri bija nodarbinātas profesijā. [↑](#footnote-ref-11)
12. Sk. latviešu valodas iespēju detalizētu analīzi ziņojumā: Latvijas Republikas Valsts kontrole *Saliedētas sabiedrības politika – neskaidra un nekoordinēta*, Rīga, 2025, pieejams šeit: <https://lrvk.gov.lv/lv/getrevisionfile/29703-TrunR1tvpeFUQLmyE62yFTRi0VBDd3T-.pdf>, 57.-65.lpp. [↑](#footnote-ref-12)
13. Vairāk par NVA mācību pasākumiem, tostarp par valsts valodas kursiem, sk. šeit: <https://www.nva.gov.lv/lv/macibu-pasakumi>. [↑](#footnote-ref-13)
14. SIF *Pieejams atbalsts latviešu valodas kursu īstenošanai Ukrainas civiliedzīvotājiem*, 10.02.2025: <https://www.sif.gov.lv/lv/jaunums/pieejams-atbalsts-latviesu-valodas-kursu-istenosanai-ukrainas-civiliedzivotajiem> [↑](#footnote-ref-14)
15. SIF *Sabiedrības integrācijas fords turpina sniegt plašu atbalstu Ukrainas civiliedzīvotājiem*, 20.02.2025: <https://www.sif.gov.lv/lv/jaunums/sabiedribas-integracijas-fonds-turpina-sniegt-plasa-meroga-atbalstu-ukrainas-civiliedzivotajiem>. [↑](#footnote-ref-15)
16. SIF *Pieejams atbalsts latviešu valodas kursu īstenošanai Ukrainas civiliedzīvotājiem*, 10.02.2025: <https://www.sif.gov.lv/lv/jaunums/pieejams-atbalsts-latviesu-valodas-kursu-istenosanai-ukrainas-civiliedzivotajiem> [↑](#footnote-ref-16)
17. SIF *Sabiedrības integrācijas fords turpina sniegt plašu atbalstu Ukrainas civiliedzīvotājiem*, 20.02.2025: <https://www.sif.gov.lv/lv/jaunums/sabiedribas-integracijas-fonds-turpina-sniegt-plasa-meroga-atbalstu-ukrainas-civiliedzivotajiem>. [↑](#footnote-ref-17)
18. <https://data.stat.gov.lv/pxweb/lv/OSP_PUB/START__POP__IR__IRV/IRV020>. [↑](#footnote-ref-18)